b'\n_START_ARTICLE_\nPavelas Suchojus\n_START_PARAGRAPH_\nPavelas Suchojus (rus. \xd0\x9f\xd0\xb0\xd0\xb2\xd0\xb5\xd0\xbb \xd0\x9e\xd1\x81\xd0\xb8\xd0\xbf\xd0\xbe\xd0\xb2\xd0\xb8\xd1\x87 \xd0\xa1\xd1\x83\xd1\x85\xd0\xbe\xd0\xb9, brus. \xd0\x9f\xd0\xb0\xd0\xb2\xd0\xb5\xd0\xbb \xd0\x92\xd0\xbe\xd1\x81\xd1\x96\xd0\xbf\xd0\xb0\xd0\xb2\xd1\x96\xd1\x87 \xd0\xa1\xd1\x83\xd1\x85\xd1\x96; 1895 m. liepos 22 d. \xe2\x80\x93 1975 m. rugs\xc4\x97jo 15 d.) \xe2\x80\x93 baltarusis tarybinis l\xc4\x97ktuv\xc5\xb3 konstruktorius, technikos moksl\xc5\xb3 daktaras, dukart Socialistinio darbo didvyris.\n_START_SECTION_\nBiografija\n_START_PARAGRAPH_\nGim\xc4\x97 1895 m. liepos 22 d. Vilniaus gubernijos Dysnos apskrities Glubokoj\xc4\x97s mieste (dabar \xe2\x80\x93 Baltarusijos Vitebsko srities Glubokoj\xc4\x97s m.), kaimo mokytojo \xc5\xa1eimoje._NEWLINE_1914 m. Gomelyje (dabar Baltarusija) sidabro medaliu baig\xc4\x97 gimnazij\xc4\x85 ir \xc4\xafstojo \xc4\xaf Maskvos universiteto Fizikos ir matematikos fakultet\xc4\x85. Netrukus persived\xc4\x97 \xc4\xaf Maskvos imperatori\xc5\xa1k\xc4\x85j\xc4\x85 auk\xc5\xa1t\xc4\x85j\xc4\x85 technikos mokykl\xc4\x85, kur tuo metu d\xc4\x97st\xc4\x97 aerodinamikos pradininkas Nikolajus \xc5\xbdukovskis._NEWLINE__NEWLINE_1916 m. P. Suchojus buvo mobilizuotas \xc4\xaf kariuomen\xc4\x99 ir, baig\xc4\x99s Peterhofo prapor\xc5\xa1\xc4\x8dik\xc5\xb3 mokykl\xc4\x85, buvo pasi\xc5\xb3stas \xc4\xaf \xc5\xa0iaur\xc4\x97s vakar\xc5\xb3 front\xc4\x85. Dvejus metus jis tarnavo kulkosvaidinink\xc5\xb3 komandos vir\xc5\xa1ininko pad\xc4\x97j\xc4\x97ju._NEWLINE_1918\xe2\x80\x931920 m. P. Suchojus d\xc4\x97st\xc4\x97 matematik\xc4\x85 gele\xc5\xbeinkelio mokykloje. Po to toliau mok\xc4\x97si Maskvos auk\xc5\xa1tojoje technikos mokykloje. 1924 m. A. Tupolevas P. Suchoj\xc5\xb3, dar student\xc4\x85, pakviet\xc4\x97 dirbti brai\xc5\xbeytoju CAGI institute._NEWLINE_1925 m. P. Suchojus baig\xc4\x97 Maskvos auk\xc5\xa1t\xc4\x85j\xc4\x85 technikos mokykl\xc4\x85 (A. Tupolevas buvo jo diplominio darbo vadovas) ir \xc4\x97m\xc4\x97 dirbti CAGI Aviacijos, hidroaviacijos ir bandomosios gamybos skyriaus in\xc5\xbeinieriumi._NEWLINE_XX a. 3-\xc4\x8di\xc4\x85 de\xc5\xa1imtmet\xc4\xaf pasaulyje ir TSRS imta kurti ir gaminti visi\xc5\xa1kai metalinius l\xc4\x97ktuvus i\xc5\xa1 duraliuminio. A. Tupolevo grup\xc4\x97s, kurioje dirbo ir Suchojus, suk\xc5\xabr\xc4\x97 metalinius \xc5\xbevalgybos l\xc4\x97ktuvus R-3 (ANT-3) ir R-7 (ANT-10), sunkiuosius bombone\xc5\xa1ius TB-1 ir TB-3, keleivinius l\xc4\x97ktuvus ANT-9 ir ANT-20 Maksim Gorkij, taip pat \xe2\x80\x93 torpedinius katerius._NEWLINE_1927 m. buvo i\xc5\xa1bandytas ir paleistas serijin\xc4\x97n gamybon metalinis naikintuvas I-4, kurio vadovaujantis konstruktorius buvo P. Suchojus._NEWLINE_1932 m. Suchojus tampa CAGI Bandomosios l\xc4\x97ktuv\xc5\xb3 gamybos skyriaus konstruktori\xc5\xb3 skyriaus tre\xc4\x8diosios brigados vadovu._NEWLINE__NEWLINE_1933 m. kovo m\xc4\x97nes\xc4\xaf pirm\xc4\x85 skryd\xc4\xaf atlieka P. Suchojaus brigados sukurtas naikintuvas I-14 (ANT-31)._NEWLINE__NEWLINE_1933 m. bir\xc5\xbeel\xc4\xaf \xc4\xaf or\xc4\x85 pirm\xc4\x85 kart\xc4\x85 pakyla rekordinis l\xc4\x97ktuvas ANT-25 (RD), skirtas tolio rekordams mu\xc5\xa1ti. L\xc4\x97ktuv\xc4\x85 projektavo P. Suchojaus brigada, vadovaujama A. Tupolevo._NEWLINE_1936 m. P. Suchojus paskiriamas CAGI bandom\xc5\xb3j\xc5\xb3 konstrukcij\xc5\xb3 gamyklos Konstruktori\xc5\xb3 skyriaus vir\xc5\xa1ininko pavaduotoju._NEWLINE_1937 m. P. Suchojaus grup\xc4\x97 laimi daugiatikslio l\xc4\x97ktuvo (kodinis pavadinimas Ivanov) konkurs\xc4\x85, kuriam jis suk\xc5\xabr\xc4\x97 artim\xc4\x85j\xc4\xaf bombone\xc5\xa1\xc4\xaf BB-1, kuris v\xc4\x97liau vadintas Su-2. Su-2 pirm\xc4\x85 kart\xc4\x85 pakilo \xc4\xaf or\xc4\x85. V\xc4\x97liau \xc5\xa1is l\xc4\x97ktuvas dalyvavo karo veiksmuose pirmaisiais Did\xc5\xbeiojo T\xc4\x97vyn\xc4\x97s karo metais._NEWLINE_1937 m. P. Suchojus paskirtas gamyklos KB vir\xc5\xa1ininku. Ima kurti tolim\xc4\x85j\xc4\xaf bombone\xc5\xa1\xc4\xaf DB-2. \xc5\xa0io l\xc4\x97ktuvo variantas Rodina buvo pritaikytas rekordiniams tolio skryd\xc5\xbeiams. 1938 m. moter\xc5\xb3 ekipa\xc5\xbeas (V. Grizodubova, P. Osipenko ir M. Raskova) per 26 val. 29 min. nenut\xc5\xabpdamos nuskrido 5947 km, tai buvo moter\xc5\xb3 pasaulio rekordas skryd\xc5\xbeiams \xc4\xaf tol\xc4\xaf._NEWLINE_1939 m. P. Suchojus paskiriamas bandomosios gamyklos Charkove direktoriumi ir vyriausiuoju konstruktoriumi._NEWLINE__NEWLINE_1940 m. bandomas jo auk\xc5\xa1tuminis gaudomasis naikintuvas Su-1. D\xc4\x97l variklio turbokompresoriaus tr\xc5\xabkum\xc5\xb3 nei Su-1, nei jo variantas Su-3 negaminti serijiniu b\xc5\xabdu._NEWLINE_1940 m. P. Suchojus tampa technikos moksl\xc5\xb3 daktaru._NEWLINE_1941 m., prasid\xc4\x97jus karui su Vokietija, m\xc5\xab\xc5\xa1iuose dalyvavo 13 aviacijos pulk\xc5\xb3, ginkluot\xc5\xb3 bombone\xc5\xa1iais Su-2. 1941 m. vyr. leitenant\xc4\x97 Jekaterina Zelenko, skrisdama l\xc4\x97ktuvu Su-2, susikauna su septyniais Bf-109, vien\xc4\x85 numu\xc5\xa1\xc4\x97 kulkosvaid\xc5\xbei\xc5\xb3 ugnimi ir, pasibaigus \xc5\xa1oviniams, kit\xc4\x85 taranavo. Po mirties tapo Taryb\xc5\xb3 S\xc4\x85jungos didvyre._NEWLINE_1943 m. valstybinius bandymus praeina dvivietis \xc5\xa1arvuotas \xc5\xa1turmo l\xc4\x97ktuvas Su-6, jis rekomenduojamas serijinei gamybai, bet gaminti nepradedamas d\xc4\x97l gamybini\xc5\xb3 i\xc5\xa1tekli\xc5\xb3 stygiaus._NEWLINE_1944 m. kuria eksperimentinius naikintuvus Su-5 ir Su-7. S\xc4\x97kmingai i\xc5\xa1bandomas galingas \xc5\xa1turmo l\xc4\x97ktuvas Su-8, pasi\xc5\xbeym\xc4\x97j\xc4\x99s puikia \xc5\xa1arvuote ir ginkluote, dideliu veiklos spinduliu. Serijinei gamybai nepriimamas, nes karas su Vokietija eina \xc4\xaf pabaig\xc4\x85._NEWLINE_1945 m. Suchojaus KB gauna u\xc5\xbeduot\xc4\xaf sukurti mokom\xc4\x85j\xc4\xaf treniruo\xc4\x8di\xc5\xb3 bombone\xc5\xa1\xc4\xaf. Sukurtas UTB (rus. \xd1\x83\xd1\x87\xd0\xb5\xd0\xb1\xd0\xbd\xd0\xbe-\xd1\x82\xd1\x80\xd0\xb5\xd0\xbd\xd0\xb8\xd1\x80\xd0\xbe\xd0\xb2\xd0\xbe\xd1\x87\xd0\xbd\xd1\x8b\xd0\xb9 \xd0\xb1\xd0\xbe\xd0\xbc\xd0\xb1\xd0\xb0\xd1\x80\xd0\xb4\xd0\xb8\xd1\x80\xd0\xbe\xd0\xb2\xd1\x89\xd0\xb8\xd0\xba) priimamas ginkluot\xc4\x97n ir gaminamas serijiniu b\xc5\xabdu._NEWLINE_1946 m. sukurtas dvivariklis naikintuvas Su-9 (naujov\xc4\x97s \xe2\x80\x93 katapulta, stabdymo para\xc5\xa1iutas), kuri\xc5\xb3 pagaminta daugiau kaip 1100._NEWLINE__NEWLINE_1947 m. \xe2\x80\x93 naikintuvas Su-11 (pagaminti 108 vienetai)._NEWLINE__NEWLINE_1948 m. \xe2\x80\x93 gaudomasis naikintuvas Su-15 su hermeti\xc5\xa1ka kabina (pagaminta 1290 vienet\xc5\xb3)._NEWLINE__NEWLINE_1949 m. \xe2\x80\x93 gamykliniams bandymams paruo\xc5\xa1tas vir\xc5\xa1garsinis naikintuvas Su-17 su katapultuojama kabina._NEWLINE_1949 m. lapkri\xc4\x8dio m\xc4\x97n. Suchojaus OKB i\xc5\xa1formuojamas, P. Suchojus perkeliamas \xc4\xaf Tupolevo KB vyriausiojo konstruktoriaus pavaduotoju, kur vadovavo bombone\xc5\xa1io Tu-14 skraidymo bandymams._NEWLINE_1953 m. gegu\xc5\xbe\xc4\x97. Atkuriamas Suchojaus KB, P. Suchojus paskiriamas jo vyriausiuoju konstruktoriumi._NEWLINE__NEWLINE_1956 m. Suchojus tampa generaliniu konstruktoriumi._NEWLINE_1957 m. imamas bandyti naikintuvas bombone\xc5\xa1is Su-7, kuris ginkluot\xc4\x97n priimtas 1959 m. (pagaminti 1847 egz.)._NEWLINE__NEWLINE_1958 m. P. Suchojus tapo TSRS Auk\xc5\xa1\xc4\x8diausiosios Tarybos deputatu.'